<classify> WAAGIZAJI na wasimamizi wa kemikali za viwandani, wajasiliamali na watu wa migodini, wamekumbushwa kuzitumia vizuri kemikali na kuhakikisha wanazitunza kwa uangalifu ili kutoleta athari kwa jamii.Pia waagizaji wametakiwa kuzingatia sheria katika kuziagiza ili kuepusha madhara ya kemikali hizo katika jamii wakati wa kuingiza na kwenye matumizi mbalimbali. Mwito huo ulitolewa na Meneja wa Kanda ya Kati, Ofisi ya Maabara ya Mkemia Mkuu wa Serikali, Musa Kuzumila wakati akizungumza kwenye semina ya wadau wa ofisi hiyo iliyofanyika jijini hapa. Kuzumila aliwataka waagizaji na waauzaji wa kemikali kuzingatia sheria za kuagiza na uhifadhi wa madawa hayo ili kuepusha madhara katika jamii. Hizi kemikali ni sumu mnapoagiza au kuuza hakikisheni mnazingatia sheria ya uhifadhi wa kemikali hizo ili kuepusha madhara ya kiafya kwa Jamii yanapoingia kutumika, alisema.Meneja huyo alisema, semina hiyo inajumuisha mikoa mitano ya Kanda ya Kati ambayo ni Morogoro, Dodoma, Singida, Tabora na Iringa. Aidha alisema katika semina hiyo ofisi hiyo imewashirikisha walimu wa masomo ya kemia kwa shule za sekondari kutokana na kundi hilo kutumia kemikali katika masomo yao.Kwa upande wake, Mratibu wa Kituo cha kuthibiti Matukio ya Sumu, ofisi ya Mkemia Mkuu wa Serikali, Josephine Kalima alisema Mamlaka ya Maabara ya Mkemia Mkuu wa Serikali ni taasisi chini ya Wizara ya Afya, Maendeleo ya Jamii, Jinsia, Wazee na Watoto,ilianzishwa mwaka 1895.Kwa kipindi kirefu, Maabara ya Mkemia Mkuu wa Serikali ilikuwa Idara chini ya Wizara ya Afya hadi Machi 26, 1999, ilibadilishwa kuwa Wakala wa Serikali kwa mujibu wa Sheria ya kuanzisha Wakala za Serikali Namba 30 ya Mwaka 1997. Aprili 5, 2017, Maabara ya Mkemia Mkuu wa Serikali ilitangazwa kuwa Mamlaka chini ya Sheria ya Mamlaka ya Maabara ya Mkemia Mkuu wa Serikali Namba 8 ya mwaka 2016.  <topic>: kitaifa 